Folketing
1998-12-17

Sådan er der nogle, der gerne vil fortolke den i dag, inklusive hr. Jes Lunde, som tidligere omtalte den på den måde. Det har aldrig været meningen med ordningen, og det er ikke logisk. Men man kan selvfølgelig altid omdefinere tingene i sit eget billede. Jeg tror, det er vigtigt at gøre sig klart, at efterlønsordningen var en ordning, som var et forsøg på at forhindre folk i at falde ud af dagpengesystemet. Det var et middel til at afhjælpe problemer med arbejdsløshed og dagpenge, men det er siden blevet et pensioneringssystem for mennesker på 60 år, som ønsker at trække sig tilbage. 60-års-alderen kom ind, fordi det var den, der stod i arbejdsløshedsforsikringen, ikke af andre grunde. Det system er ikke holdbart, og det er jo det, som vi alle sammen har kunnet konstatere, og derfor har det været nødvendigt og fornuftigt, at vi nu har fundet nye veje til en revision. Der har vel været typisk to modeller på banen.